Paatimaa anite Jesus chii aashuuham Galilee saakahiikaniyuu.
Tiberias saakahiikan chii ishinihkaataakanuu kaye uu Galilee saakahiikan.
Chii mihchetiyuu maak aweyuuh kaa nuushuushkaakut wesh chii wii waapamikuu e maamishkaach ihtit e miinuwaachihaat aweyuuh e aahkusiyich.
Jesus maak chii shaakachuweu wachiyu ekut anit kaa waweyapit uchischinuhamuwaakan e wiitapimaat.
Shaash chii peshunaakuniyuu aniyuu Jewa iinuuch kaa chii makushetwaau Miyaaskaachewin makushewin kaa ishinihkaateyich.
Jesus maak chii aitaapuu kaa waapamaat mihchetu aweyuuh e pechi nituwaapamikut,
ekw kaa itaat aniyuu Philip,
“Taanite chechii uhtinahk aaihkunaau misiwe chechii ashamahkwaau uchii iinuuch.”
Eukw uyuu kaa ishi kakwechimaat uyuuh Philip mikw e chii wii nituu chischeyimaat taan che itweyikwen aat shaash e chii chischeyihtahk Jesus taan che ihtit.
Philip kaa itaat,
“Aat mikw apishiish ashamahkw paahpeyakw awen,
yaapach uste niishwaau mitaahtumitanuu chipaa ispayuu shuuliyaau aaihkunaau utinaakanuut.”
Ekw peyakw aniyuu kutak uchischinuhamuwaakan Andrew,
aniyuu Simon Peter wiichiinuu chii iteyuuh,
“Ihtaau utah naapesh niyaayin aaihkunaauh ekw maak niishu namesa e ayaawaat.
Chika chii aa maak ispayuu uu miichim e ispihchetitwaau uchii iinuuch.”
Ekw Jesus kaa itaat,
“Itaahkuch anichii iinuuch chechii apitwaau.”
Naashch chii maskushiyuuniyuu anit aniyuu kaa ihtaatwaau.
Ekw misiwe anichii iinuuch kaa apitwaau,
wiyesh niyaayinwaau chishemitaahtumitanuu chii itashuuch naapeuch.
Ekw Jesus kaa utinaat aniyuu aaihkunaau,
kaa nanaaskumaat Chishemanituu kaa ati maamaatinamuwaat aniyuu uchischinuhamuwaakan ekw kaa ati maatinuweyich.
Ekun kaa ihtuutuwaat kaye aniyuu namesa.
Misiwe maak mikw waa ishpish miichisutwaau chii ishpish miichisuuch.
Iskutak maak misiwe awen kaa tepimiichisut,
ekw Jesus kaa itaat aniyuuh uchischinuhamuwaakan,
“Maamuustinamukw misiwe taan e ishpish iskupayihch,
ekaawii mitun nanaayuuhtaataau chekwaan.”
Ekw kiipaa kaa maamuushtinihkwaau,
niishushaap maak utipiiwat chii saakaschinitaauch e chii iskupuwaakanuyich aaihkunaauh.
Anichii maak iinuuch anit kaa ihtaatwaau,
anichii kaa waapamaatwaau Jesus aniyuu miskach ihtuwiniyuu e ihtuutamiyich chii iteuch,
“Cheshtinaash eukw uu uchischiwehiichesuu an kaa ashuwaapamuhkw chechii pechi itishahwaakanuut utah aschiihch.”
Jesus maak chii chischeyimeu ekw che pechi nituwaapamikut aayihkam che wii chisheuchimaauhiikut,
ekw kaa chistuhtet,
mikw wiya chechii peyakushit.